
 15.5.2012
 BG
 Официален вестник на Европейския съюз
 L 127/1
 РЕГЛАМЕНТ ЗА ИЗПЪЛНЕНИЕ (ЕС) No 385/2012 НА КОМИСИЯТА
 от 30 април 2012 година
 относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейската общност (1), и по-специално член 7, параграф 2, член 8, параграф 3, член 12 и член 13, параграф 2 от него,
 като има предвид, че:
 (1)
 Посочената в член 8 от Регламент (ЕО) No 1217/2009 счетоводна информация, събирана посредством земеделския статистически отчет, съставен с оглед надеждното определяне на доходите на земеделските стопанства, следва да бъде идентична по характер, определение и формат на представяне, независимо от характеристиките на изследваните стопанства. С оглед опростяването и по-лесното разчитане на данните следва също да се предвиди включването в този отделен отчет на допълнителни елементи и детайли, необходими за анализа на икономическата дейност на подбраните земеделски стопанства в съответствие с член 12 от Регламент (ЕО) No 1217/2009.
 (2)
 С Регламент (ЕО) No 868/2008 на Комисията от 3 септември 2008 г. относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства (2), се определят правилата за събиране на счетоводна информация.
 (3)
 Данните, събрани чрез формуляра за земеделския статистическия отчет, следва да отчитат натрупания след създаването на мрежата опит и развитието на Общата селскостопанска политика (ОСП), и следва да отговарят на определенията, заложени в съответните разпоредби, и по-специално Регламент (ЕО) No 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) No 2092/91 (3), за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) No 1290/2005, (ЕО) No 247/2006, (ЕО) No 378/2007 и за отмяна на Регламент (ЕО) No 1782/2003 (4), Регламент (ЕО) No 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (5), Регламент (ЕО) No 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) No 1260/1999 (6) по отношение на областите, които отговарят на условията за помощ съгласно структурните фондове, и Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (7).
 (4)
 Данните, събрани чрез формуляра за земеделския статистически отчет, следва освен това да отчитат променящата се икономическа среда и политическите предизвикателства, и по-специално тези, които са посочени